昔遊詩  其一五
作者：姜夔
朝代：宋

paragraphs: 衡山爲真宮，道士飲我酒。
共坐有何人，山中白衣叟。
問叟家何在，近住山洞口。
殷勤起見邀，徐步入林藪。
雲深險徑黑，石亂湍水吼。
尋源行漸遠，茅屋剪如帚。
老烹茶味苦，野琢琴形醜。
叟云司馬僊，學道此居久。
屋東大盤石，棋畫今尚有。
古木庇覆之，清泉石根走。
因悲百年內，汲汲成白首。
僊人固難值，隠者亦可偶。
追惟恍如夢，欲畫無好手。